《次韵子瞻广陵会三同舍各以其字为韵 刘贡甫》
宋代·苏辙

贡甫少多才，交游一何众。
谈词坐倾倒，玉麈日挥弄。
逡巡不为坐，巧捷有微中。
群情忌超迈，微过出嘲讽。
南迁时已久，未见肯力贡。
舌在终自奇，髀满安足痛。
人生百年内，仅比一朝梦。
骎骎就消涸，斗水倾漏瓮。
江淮未可嫌，迟晚聊自送。
试观终日闲，何似两耳哄。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。